Flemming Hansen (KF), 2002-02-27:
Kristeligt Folkeparti har fremsat forslag til folketingsbeslutning om indførelse af partikelfiltre på busser og lastbiler.
Jeg skal på regeringens vegne forholde mig til forslaget, om end forslagets enkeltdele også berører andre ressortområder.
Partikelemissionen fra trafikken er, som jeg har forstået det, en af de få tilbageblevne kilder til luftforurening, som teknologien endnu ikke for alvor har fået reduceret.
Derfor er det glædeligt at se, at der nu er en teknisk løsning på vej på markedet til dieselmotorer i såvel personbiler som lastbiler og busser, som kan medvirke til at løse problemet.
Alligevel kan regeringen ikke stemme for forslaget.
Det skyldes bl.a., at det vil medføre øget administrativt besvær og omkostninger for transporterhvervet.
Der er allerede i dag mulighed for, at kommunerne kan indføre forsøgsordninger med miljøzoner, der stiller krav til køretøjers emissioner, hvis de ønsker det.
Dog vil man efter EU-retten ikke kunne stille alment gældende lovkrav om, at tunge køretøjer skal være forsynet med partikelfiltre, hvis de i forvejen lever op til de af EU fastsatte krav.
Forslagsstillerne nævner selv i deres bemærkninger, at partikelfiltre først vil blive nødvendige som følge af EU-krav for år 2006.
Et forslag om at indføre krav om partikelfiltre i miljøzoner i de fire største byer i Danmark vil således ikke kunne omfatte udenlandske køretøjer.
Det vil forringe danske vognmænds konkurrencesituation og måske endog tilskynde dem til udflagning.
For mig at se
vil miljøzoner med krav om partikelfiltre medføre betydelige omkostninger til administration og fysisk kontrol af partikelfiltrenes vedligeholdelsesstand og virkningsgrad.
For den enkelte vognmandsvirksomhed vil miljøzoner endvidere betyde en forøgelse af omkostningerne til investering i og vedligeholdelse af køretøjer samt til administration, og dette strider direkte imod regeringens ønske om at lette omkostningsbyrden for erhvervslivet.
Endelig fortæller man mig, at det tekniske stade for partikelfiltre vil medføre betydelige driftsproblemer for en række køretøjer.
En tilskudsordning til installering af partikelfiltre på lastbiler og busser vil være uhensigtsmæssig.
Det vil den bl.a., fordi en del af de tilskudsberettigede - særlig busvognmænd - formentlig vil vælge at udstyre deres køretøj med partikelfiltre, uanset om de kan opnå tilskud.
I dag er ca. en tredjedel af alle landets rutebusser forsynet med partikelfiltre, mens yderligere en tredjedel forventes at få partikelfiltre i forbindelse med kommende udbudsrunder. Forslagsstillerne tænker sig, at tilskuddet skal finansieres ved en forhøjelse af vægtafgiften, eventuelt ved en alternativ finansiering.
Regeringen finder, at et sådant tiltag vil være skadeligt for transporterhvervenes konkurrenceevne.
Forslaget vil mindst medføre en fordobling
af den gældende vægtafgift
Danmark ligger som de fleste af vore nabolande på EU-minimumsniveau for vægtafgift på tunge køretøjer, og en ensidig dansk forhøjelse vil derfor udsætte danske vognmænd for en urimelig forringelse af konkurrenceevnen.
Hvad angår forslagets intention om at indføre en godkendelsesordning for partikelfiltre, er regeringen bestemt ikke afvisende.
Færdselsstyrelsen har gennem forsøg med partikelfiltre på tunge køretøjer i Odense erhvervet værdifuld viden, som vil kunne omsættes til en principgodkendelse af de partikelfiltre, der introduceres på det danske marked.
Det vil skabe en øget gennemsigtighed på markedet, som vil lette valget for transportkøbere, der ønsker at inkludere krav om partikelfiltre i deres udbud, og for vognmænd, der vil markedsføre sig på en miljøvenlig profil.
På den baggrund vil jeg bede Færdselsstyrelsen om at etablere en godkendelsesordning baseret på dokumentation fra Teknologisk Institut eller en anden uafhængig institution.
Forslagets del om politikontrol af køretøjers udstødning stiller jeg mig uforstående over for.
Så vidt jeg er orienteret, findes der allerede i dag lovgivning for kontrol af køretøjer på gaden, og politiet kan straffe for overtrædelse af disse bestemmelser.
Yderligere kan jeg nævne, at Danmark har planlagt at gennemføre EU-bestemmelser om landevejssyn fra 1. april 2002, som bl.a. betyder mobil kontrol af dieselbilers røgtæthed.
Jeg forventer, at de nye landevejssyn vil have en positiv effekt for de berørte køretøjer samt give en mere generel præventiv virkning.
Der synes således ikke at være grund til en indsats af den foreslåede art.
Regeringen vil dog foreslå forbedret kontrol af køretøjers udstødning af en anden art.
Kontrollen ved periodisk syn og landevejssyn kan forbedres yderligere, hvis vi indfører typespecifikke grænseværdier for bilers røgtæthed, som tager højde for ny teknologi.
En sådan kontrol vil ikke medføre øget administrativt besvær eller omkostninger for transporterhvervet, men den vil afspejle, at køretøjers teknologi er inde i en rivende udvikling.
Endelig kan jeg nævne, at Trafikministeriet fortsat vil indsamle praktisk erfaringer med nye filterteknologier til lette såvel som tunge køretøjer i det såkaldte Odenseprojekt.
Trods min positive indstilling til dele af forslaget må jeg imidlertid som konklusion afvise forslagsstillerne; regeringen kan ikke støtte forslaget.
Omvendt bør det være forslagsstillerne til opmuntring, håber jeg, at regeringen tager det grundlæggende problem alvorligt og vil fremme tiltag, der kan skabe rammer for en hurtig introduktion af typegodkendte partikelfiltre på markedet.